钦定古今图书集成/明伦汇编/人事典/第007卷 > 《图书编》 > 《荣卫相生》
## 钦定古今图书集成/明伦汇编/人事典/第007卷 > 《图书编》 > 《荣卫相生》

“血气者，二五之精也。”始于有形付受之先，以至于有
生长养之后，五内百骸，周流不息，如日月之经天，潮
汐之运海，同此枢机，运行无停，而不少缓也。

血生之谓荣，气守之谓卫。荣性好静，卫性好动，动则
情随。

言阴血之性，随气之情，则体气之道致也。

静则情顺。

言阳气之性，顺血之情，则成血之功效也。

“顺则血生，随则气守，血生则内固，气守则外旺”，故血
向心生，气从肺主，血荣气卫，各得相生之道。人身荣
卫，即天地之乾坤。乾坤者，施天地之德也；荣卫者，施
血气之德也。由是尊卑有位，动静有常，合造化于一
机，而无差矣。

人身之血气，常相随而不相离也，一或窒滞，百病生
焉。然气阳血阴，气行则血行，气止则血止，气有一息
之不运，则血有一息之不行。凡善治病者，若病在于
血，必当调其气，犹可以道达之。故曰“病在血而调气
多顺，病在气而理血多阻也。”所以血为荥，气为卫，荣
虚则不知痛痒，卫虚则不能运动，而养气为尤要焉。